รมว.คมนาคม นัดวันประชุมร่วมรถไฟไทย-จีน ม.ค.นี้ เจรจาก่อนลงนามสัญญา 2.3
รมว.คมนาคม นัดวันประชุมร่วมรถไฟไทย-จีน ม.ค.นี้ เจรจาก่อนลงนามสัญญา 2.3
รมว.คมนาคม นัดวันประชุมร่วมรถไฟไทย-จีน ม.ค.นี้ เจรจาก่อนลงนามสัญญา 2.3
20 ธ.ค. 2562

นายศักดิ์สยาม ชิดชอบ รมว.คมนาคม กล่าวภายหลังเป็นประธานการประชุมคณะกรรมการบริหารการพัฒนาความร่วมมือด้านรถไฟระหว่างไทย-จีนถึงความคืบหน้าการประชุมคณะกรรมการร่วมเพื่อความร่วมมือด้านรถไฟระหว่างไทย-จีน (Joint Committee หรือ JC) ครั้งที่ 28 เพื่อสรุปในเรื่องสกุลเงิน, อัตราแลกเปลี่ยน,วันลงนามสัญญา 2.3 ว่า ขณะได้ประสานงานกับจีนเพื่อกำหนดวันประชุมแล้ว โดยทางจีนจะตอบกลับมาในสัปดาห์หน้า
ทั้งนี้ นายศักดิ์สยาม กล่าวว่า ตั้งเป้าการประชุมคณะกรรมการร่วม ไทย-จีน ครั้งที่ 28 จะเกิดขึ้นภายในเดือนม.ค.63 จากนั้นจะมีขั้นตอนในการเสนอคณะกรรมการการรถไฟแห่งประเทศไทย (รฟท.) และคณะรัฐมนตรี (ครม.) เพื่อให้ความเห็นชอบการลงนามข้อตกลงก่อนที่จะมีการลงนามในสัญญา 2.3 ร่วมกันต่อไป
สำหรับเงื่อนไขเงินกู้ สัญญา 2.3 (การวางราง และระบบการเดินรถ ระบบอาณัติสัญญาณ พร้อมขบวนรถ)  เส้นทางกรุงเทพฯ-นครราชสีมา ระยะทาง 253 กม. วงเงิน 179,413 ล้านบาทว่า เบื้องต้นได้สอบถามความเห็นกับธนาคารแห่งประเทศไทย (ธปท.) กระทรวงการคลัง ธนาคารกรุงไทย (KTB) และ รฟท. จะใช้เงินกู้สกุลดอลลาร์สหรัฐในสัดส่วน 80% และสกุลเงินบาท 20%
ส่วนอัตราแลกเปลี่ยนนั้น ทางจีนเสนอใช้อัตราค่าเฉลี่ย โดยคิดตั้งแต่วันที่ยื่นโครงการในเดือน เม.ย.62 จนถึงวันลงนามสัญญา ซึ่งประเมินแล้วเป็นอัตราที่มีความเป็นธรรมทั้งสองฝ่าย
นอกจากนี้ ที่ประชุมฯ จะเสนอ พล.อ.ประยุทธ์ จันทร์โอชา นายกรัฐมนตรี เพื่อขอขยายกรอบระยะเวลาในการดำเนินงานของสัญญา 2.3 ซึ่งจะครบกำหนดในวันที่ 31 ธ.ค.62 ออกไปเป็นสิ้นเดือน พ.ค. 63 โดยอาศัยคำสั่งและอำนาจหัวหน้า คสช.ตามมาตรา 44